L'alcaldessa de Gandia assisteix a l'acte de presa de possessió del nou rector de la UPV, José E. Capilla
23 junio 2021

## L'alcaldessa de Gandia assisteix a l'acte de presa de possessió del nou rector de la UPV, José E. Capilla23 junio 2021Última actualización: 23 junio 2021

![](../gestion/img/e5aae70a4f55b1d734c53717a0ba72385e17fca58626f23a57e83ae3b5fab2a5.jpg)  
  

L'alcaldessa de Gandia, Diana Morant, ha assistit aquest matí a l'acte de presa de possessió de José Esteban Capilla com a nou rector de la Universitat Politècnica de València (UPV) i el seu nou equip rectoral. Un esdeveniment que s'ha celebrat al pavelló esportiu del Campus de Vera de València, i que ha estat presidit pel president de la Generalitat Valenciana, Ximo Puig. L'acte ha comptat amb la presència de la consellera d'Innovació, Universitats, Ciència i Societat Digital, Carolina Pascual, entre altres autoritats i representants de l'àmbit acadèmic, empresarial, social i membres de la comunitat universitària.

Al seu discurs, Capilla ha recordat que després de més de tres dècades de servei a la institució, arriba al Rectorat "amb el compromís de treballar per l'interés de tota la comunitat universitària, i sempre disposat a escoltar, buscant el diàleg permanent". El rector ha reivindicat, a més a més, el paper de la universitat com a motor generador de riquesa i d'innovació.

Diana Morant ha indicat després de l'acte que atés l'experiència de José E. Capilla com a vicerector, "estic segura que els seus coneixements li permetran afrontar tots els reptes futurs que es presenten per tal que la UPV continue sent un referent en innovació i excel·lència d'aprenentatge, eines imprescindibles per a avançar en qualsevol projecte de la vida".

L'alcaldessa ha manifestat la total disposició de l'Ajuntament de Gandia per continuar col·laborant en tot allò que el rector considere oportú i poder realitzar projectes en favor del benestar de la comunitat educativa i de la ciutadania. Morant li ha desitjat molts èxits en aquest nou càrrec i li ha expressat la seua més sincera enhorabona en nom de la ciutat.